กองโลตัสเพิ่มทุน7.5พันล้าน
กองทุนอสังหาริมทรัพย์ เทสโก้ โลตัส เดินหน้าเพิ่มทุนไม่เกิน 7,500 ล้านบาท ซื้อศูนย์การค้าอีก 5 แห่ง
4 ก.ย. 2555

กองทุนอสังหาริมทรัพย์ เทสโก้ โลตัส เดินหน้าเพิ่มทุนไม่เกิน 7,500 ล้านบาท ซื้อศูนย์การค้าอีก 5 แห่ง
รายงานข่าวจากคณะกรรมการลงทุนของกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) ได้มีมติเป็นเอกฉันท์เมื่อวันที่ 3 ก.ย. 2555 อนุมัติการออกและจัดสรรหน่วยลงทุนใหม่เพิ่มเติมจำนวนไม่เกิน 650 ล้านหน่วย ให้แก่ผู้ถือหน่วยลงทุนเดิม เพื่อระดมทุนเพิ่มทั้งหมดไม่เกิน 7,545 ล้านบาท โดยจะกำหนดวันปิดสมุดทะเบียนและราคาเสนอขายสุดท้ายจากวิธีการสำรวจความต้องการซื้อหลักทรัพย์จากนักลงทุนสถาบันทั้งในประเทศและต่างประเทศ 
สำหรับเงินที่ได้จากการเสนอขายเพิ่มทุนในครั้งนี้ กองทุนจะนำเงินไปลงทุนในศูนย์การค้าเทสโก้ โลตัส คุณภาพสูงจำนวน 5 แห่ง ได้แก่ สาขาภูเก็ต สาขาศาลายา สาขานครศรีธรรมราช สาขารังสิตนครนายก และสาขาบางปู ซึ่งการลงทุนเพิ่มเติมในครั้งนี้จะทำให้กองทุนมีศูนย์การค้าที่ลงทุนอยู่ทั้งสิ้น 22 แห่ง 
การลงทุนเพิ่มเติมในครั้งนี้จะไม่ส่งผลกระทบในด้านลบต่อผลตอบแทนที่นักลงทุนจะได้รับ และคาดว่าเงินปันผลต่อหน่วยที่ผู้ถือหน่วยลงทุนปัจจุบันจะได้รับจะมีจำนวนมากขึ้น โดยราคาซื้อศูนย์การค้าที่กองทุนจะลงทุนเพิ่มเติมจะไม่เกิน 110% ของราคาประเมินต่ำสุดที่ได้จากผู้ประเมินราคาอิสระ 2 ราย 
ทั้งนี้ จำนวนหน่วยลงทุนใหม่ที่จะออกเสนอขายจริงอาจจะน้อยกว่า 650 ล้านหน่วย โดยจะกำหนดอีกครั้งพร้อมทั้งกำหนดประชุมผู้ถือหน่วยลงทุนในวันที่ 5 ต.ค. 2555 เพื่อให้ผู้ถือหน่วยลงทุนพิจารณาอนุมัติการเพิ่มทุนและการเสนอขายหน่วยลงทุน
ปัจจุบันกองทุนมีมูลค่าสินทรัพย์สุทธิ 1.84 หมื่นล้านบาท หลังเพิ่มทุนจะมีสินทรัพย์เพิ่มเป็นประมาณ 2.55 หมื่นล้านบาท
ด้านราคาหน่วยลงทุนของกองทุน TLGF ปิดตลาดล่าสุดอยู่ที่ 13.90 บาท เพิ่มขึ้น 30 สตางค์ หรือ 2.21% มูลค่าการซื้อขาย 3.69 ล้านบาท
ด้านผลการดำเนินงานของกองทุนงวดไตรมาสแรกสิ้นสุดวันที่ 31 พ.ค. 2555 มีกำไรสุทธิ 238.35 ล้านบาท กำไรต่อหน่วย 0.1346 บาท
ขณะที่โครงสร้างผู้ถือหน่วยลงทุน ณ วันที่ 31 ก.ค. 2555 บริษัท เอกชัย ดีสทริบิวชั่น ซิสเทม ถือหน่วยสูงสุด 25% กอง ทุนบำเหน็จบำนาญข้าราชการ (กบข.) ถือ 8.15% BNY Mellon Nominees Limited ถือ 6.48% Littledown Nominees Ltd. ถือ 6.21% และธนาคารแลนด์ แอนด์ เฮ้าส์ ถือ 4%